সরকারি অনুদানপ্রাপ্ত এবং ইমপ্রেস টেলিফিল্ম লিমিটেড ও যোজনা প্রডাকশনস্‌ প্রযোজিত চলচ্চিত্র ‘ছিটকিনি’ গত ২৪শে নভেম্বর মুক্তি পায়। এর কাহিনী, চিত্রনাট্য ও পরিচালনা করেছেন সাজেদুল আউয়াল। ‘ছিটকিনি’র কাহিনী গড়ে উঠেছে পঞ্চগড় রেল স্টেশনের কর্মচারী যক্ষ্মাক্রান্ত কফিলের জন্য স্বামীহারা পাথরশ্রমিক ময়মুনার চরম ও নীরব আত্মত্যাগের মানবিক ঘটনাকে কেন্দ্র করে। ময়মনসিংহ গীতিকার ‘মলুয়া’ পালায় মলুয়ার চরিত্র যেভাবে চিত্রিত হয়েছে ‘ছিটকিনি’-তে ময়মুনার চরিত্র ঠিক উল্টোভাবে চিত্রিত হয়েছে বলে জানান সাজেদুল আউয়াল। ‘ছিটকিনি’র নাম ভূমিকায় অভিনয় করেছেন রুনা খান। আরো আছেন ভাস্বর বন্দ্যোপাধ্যায়, আমিনুর রহমান মুকুল, মানস বন্দ্যোপাধ্যায়, মাহমুদুল ইসলাম মিঠু, মুসতাগিসুর রহমান বাবু, রুবলী চৌধুরী, জহিরুজ্জামান, বাউল মো. রইসউদ্দীন সরকার, মো. সাজাহান বাউল, সরকার হায়দার, মোস্তাক, শিশুশিল্পী আপন প্রমুখ। চ্যানেল আইতে ছবিটির ওয়ার্ল্ড টিভি প্রিমিয়ার হবে আজ সকাল ১০টা ১৫ মিনিটে।